[pic] | KOMISIJA EVROPSKIH SKUPNOSTI |

Bruselj, 7.1.2009

COM(2008) 896 konč.

2006/0006 (COD)

SPOROČILO KOMISIJE EVROPSKEMU PARLAMENTU v skladu z drugim pododstavkom člena 251(2) Pogodbe ES glede

skupnega stališča Sveta o sprejetju predloga Uredbe Evropskega parlamenta in Sveta o določitvi postopka za izvajanje Uredbe (ES) št. 883/2004 o koordinaciji sistemov socialne varnosti

SPOROČILO KOMISIJE EVROPSKEMU PARLAMENTU v skladu z drugim pododstavkom člena 251(2) Pogodbe ES glede

skupnega stališča Sveta o sprejetju predloga uredbe Evropskega parlamenta in Sveta o določitvi postopka za izvajanje Uredbe (ES) št. 883/2004 o koordinaciji sistemov socialne varnosti

OZADJE

Datum predložitve predloga EP in Svetu (dokument COM(2006) 16 konč. – 2006/0006(COD)): | 31. januar 2006 |

Datum mnenja Evropskega ekonomsko-socialnega odbora: | 26. oktober 2006 |

Datum mnenja Evropskega parlamenta, prva obravnava: | 9. julij 2008 |

Datum predložitve spremenjenega predloga: | 15. oktober 2008 |

Datum sprejetja skupnega stališča: | 17. december 2008 |

CILJ PREDLOGA KOMISIJE

Cilj predloga izvedbene uredbe je dopolniti postopek posodobitve obstoječih pravil na tem področju in tako nadomestiti veljavno izvedbeno uredbo[1]. Njegov cilj je zlasti določiti postopke izvajanja pravil, določenih z osnovno Uredbo (ES) št. 883/2004[2] za vse zadevne akterje (zavarovane osebe, njihovi delodajalci, ustanove socialne varnosti in pristojni organi držav članic). Predlog temelji na členih 42 in 308 Pogodbe ES in zahteva soglasje.

Predlog zaključuje posodobitev, ki je bila dosežena z osnovno uredbo, in poskuša s poenostavitvijo in natančnejšo opredelitvijo izboljšati sedanje postopke. Predlog tudi jasneje določa pravice in obveznosti različnih strani. V vseh delih Uredbe novi strukturirani postopki in procesi zagotavljajo platformo za okrepljeno sodelovanje med institucijami ter spodbujajo preglednost in medsebojno zaupanje. Okrepljeno sodelovanje podpira nov sistem elektronske izmenjave podatkov med državami članicami, ki izboljšuje učinkovitost in natančnost.

ANALIZA SKUPNEGA STALIŠČA

3.1 Splošno stališče Komisije o skupnem stališču Sveta

Skupno stališče Sveta upošteva precejšnje število sprememb, ki jih je predlagal Parlament in Komisija vključila v svoj spremenjeni predlog. Komisija je sprejela vse spremembe EP razen sprememb 26 in 55.

Pozitivna ocena Komisije skupnega stališča Sveta temelji na natančnem spremljanju določb glede na štiri načela predloga Komisije:

- vzpostavitev učinkovitejšega in tesnejšega sodelovanja med ustanovami socialne varnosti, da bodo imele zainteresirane strani korist od posodobitve Uredbe 883/04,

- poenostavitev izvedbene uredbe,

- izboljšanje preglednosti finančnih postopkov med institucijami in glede oseb, na katere se Uredba nanaša,

- prožnost in učinkovitost pri določanju pravil.

Komisijo veseli, da je Svet upošteval kar največje možno število sprememb, ki jih je predlagal Parlament. Večina jih je bila sprejeta vsebinsko. Razlike, ki so še ostale, izhajajo iz formulacije in terminologije, saj je treba zagotoviti doslednost skozi celotno uredbo. Zaradi dolgega postopka pogajanj (šest predsedovanj) ter zapletenosti in velikega števila določb, je bilo med zadnjim predsedovanjem besedilo skrbno pregledano. Komisija v celoti podpira to „prečiščevanje“, saj je njegov namen zagotoviti doslednost skozi celotno besedilo in povečati pravno varnost.

Druge razlike zadevajo tehnične vidike, zlasti v zvezi s tehnološkimi zahtevami za elektronsko izmenjavo podatkov. Večina sprememb je rezultat dela strokovnjakov na tem področju, na primer opredelitev „elektronske kontaktne točke“ v členu 1(2)(a), Priloga IV in določba o prehodnem obdobju za izmenjavo elektronskih podatkov v členu 96. Komisija podpira te tehnične spremembe.

Na splošno Komisija meni, da velika večina sprememb Sveta prispeva k izboljšanju procesov in postopkov, da se koristi zagotovijo na hitrejši in učinkovitejši način (glej zlasti člena 2(1) in 3(2), člene 3 do 7 ter člene 16, 17, 28, 35, 44 in 90, ki se nanašajo na podatke). Spremembe poleg tega koristno jasno določijo vlogo in odgovornosti različnih strani (glej na primer člen 14 o napotitvi delavcev, člen 26 o načrtovanem zdravljenju, člen 56 o nadomestilu za brezposelnost in člen 88, ki obravnava zdravniške in upravne preglede). Komisija meni tudi, da besedilo skupnega stališča Sveta ohranja občutljivo ravnovesje med pravicami in dolžnostmi posameznikov v primerjavi s posebnimi pravicami ustanov socialne varnosti in pristojnih organov.

3.2 Spremembe Evropskega parlamenta, ki so v celoti, delno ali načelno vključene v spremenjeni predlog ter v celoti, delno ali načelno vključene v skupno stališče

Svet je lahko sprejel 145 od 162 sprememb, ki so v celoti ali delno vključene v spremenjeni predlog Komisije, in sicer spremembe št. 2, 4, 5, 7–8, 12, 14, 17–25, 27–34, 36–47, 49–54, 56–71, 73–78, 80–88, 90–107, 109–132, 134–146, 147 (prvi del), 148 (prvi del), 149, in 152–162.

Svet je prav tako sprejel načela, ki so podlaga za naslednje spremembe, vendar je treba spremeniti njihovo besedilo: št. 3 (nova uvodna izjava 8a), 6 in 9 (opredelitev „točke dostopa“ in „standardiziranega elektronskega sporočila“), 10 (navedba invalidov poleg navedbe starejših oseb), 11 (pravila izmenjave med institucijami), 15 (izmenjava osebnih podatkov med nacionalnimi upravami in varstvo teh podatkov), 16 (pravila izmenjav med upravičenci in institucijami), 26 (začasna uporaba zakonodaje in začasna dodelitev dajatev), 28 (upravni dogovori med dvema ali več državami članicami), 48 (postopek za uporabo člena 13 osnovne uredbe), 72 (rok za odgovor na prošnjo za odobritev zdravljenja v drugi državi članici), 97 in 98 (dodatne določbe za izračun dajatev).

3.3 Spremembe Evropskega parlamenta, ki niso vključene v spremenjeni predlog niti v skupno stališče

- Sprememba št. 15 (člen 3(2)) – izmenjava osebnih podatkov med nacionalnimi upravami in varstvo teh podatkov – kar zadeva sklicevanje na Direktivo 95/46/ES o obdelavi osebnih podatkov in vsebino Priloge IV k Uredbi 883/04.

- Sprememba št. 26 (člen 6(4)) – ker sta Svet in Komisija menila, da je besedilo treba še razjasniti, kot je določeno v členu 6(5) skupnega stališča.

- Sprememba št. 55 (člen 19(2)) – ta sprememba določa, da se v izjavi o veljavni zakonodaji navedejo plače, ki jih je določil delodajalec. Svet se je strinjal s Komisijo, da to presega podatke, ki so potrebni za namene socialne varnosti, in cilje Uredbe.

3.4 Glavne razlike med spremenjenim predlogom Komisije in skupnim stališčem Sveta

- Elektronska izmenjava podatkov: v povezavi s členom 4(2) je Svet v novi določbi (člen 96) pojasnil možnost prehodnega obdobja za izmenjavo elektronskih podatkov med institucijami držav članic in določil njene omejitve. Komisija to točko podpira, saj izpolnjuje potrebe nekaterih držav članic, da se pripravijo, in obenem zagotavlja, da se izkoriščanje prednosti elektronske izmenjave časovno omeji z datumom, o katerem so se sporazumele države članice.

- Pretvarjanje zavarovalnih dob: člen 13 vsebuje podrobno določbo, ki državam članicam pri seštevanju zavarovalnih dob omogoča njihovo pretvarjanje, če so izražene v različnih enotah. Namen predloga Komisije je poenostaviti to določbo, ki izhaja iz Uredbe 574/72. Temelji na predpostavki, da se upošteva le 5 dni v tednu. Razprava v Svetu je pokazala, da v nekaterih državah članicah ni tako, saj njihova zakonodaja (vsaj za nekatere sheme) določa izračun na osnovi 6 ali 7 dni na teden (na primer za samozaposlene osebe). Komisija se zato strinja, da se zaenkrat ta določba vključi v besedilo. Pretvorbena tabela zagotavlja, da se pri pretvarjanju zavarovalne dobe ne izgubijo. Poleg tega se bo uporabljala kot splošno orodje za samodejni postopek izračunavanja, kar bo zmanjšalo možnost napak.

- Roki za vlogo in obravnavo zahtevkov med državami članicami (spremembe 164–167). Svet je menil, da je treba podaljšati roke, ki sta jih Parlament in Komisija predlagala za vlogo in obravnavo zahtevkov ter poravnavo sporov (12 mesecev za vlogo zahtevkov, 18 mesecev za njihovo obravnavo in 36 mesecev za poravnavo sporov). Nekatere države članice so bile mnenja, da bi bilo kakršno koli skrajšanje teh rokov lahko uvedeno le na podlagi izkušenj in tehnološkega napredka. Komisija se do neke mere strinja s tem pristopom. Postopek se je izboljšal in postal stopenjski. Komisija priznava, da ima s tem novim postopkom premalo izkušenj. Poleg tega Komisija sprejema klavzulo o pregledu, ki je bila vključena v člen 87, saj je sedanje delo revizijskega odbora, ki pomaga Upravni komisiji za koordinacijo sistemov socialne varnosti, že prineslo pozitivne rezultate. Na podlagi navedenega Komisija lahko sprejme besedilo skupnega stališča Sveta.

- Člen 26(6) – sprememba 79. Komisija je podprla spremembo Evropskega parlamenta glede povračila potnih stroškov in stroškov nastanitve za spremljevalce invalidov. Vendar je opozorila, da je v skladu s sodno prakso Sodišča Evropskih skupnosti in ob upoštevanju omejitev Uredbe, katere cilj je koordinacija in ne uskladitev zakonodaje o socialni varnosti, to stvar nacionalne zakonodaje. Stališče Sveta je v skladu z veljavnim pravom, ki ureja potne stroške, ki so neločljivo povezani z zdravljenjem zavarovane osebe. Zato Komisija sprejme skupno stališče Sveta glede te točke. Položaj invalidnih bolnikov, njihovih spremljevalcev in tudi spremljevalcev otrok, kar zadeva njihove potne stroške in stroške nastanitve, bi lahko obravnaval drug zakonodajni instrument s pravno podlago, usmerjeno v približevanje nacionalnih zakonodaj.

SKLEP

Komisija si je prizadevala, da bi zagotovila ohranitev pravic posameznika, na primer glede poklicnih bolezni, poškodb pri delu in družinskih dajatev. Komisija priznava težavnost te naloge zaradi različnosti in posebnosti nacionalnih zakonodaj o socialni varnosti 27 držav članic. Komisija se strinja, da je pri postopkih potrebna določena stopnja prožnosti na primer glede rokov.

Komisija poudarja, da je dogovor o izboljšanju sodelovanja med institucijami držav članic s skupnim in varnim omrežjem za elektronsko izmenjavo podatkov za namene socialne varnosti (EESSI) glavna značilnost posodobljene koordinacije v okviru Uredbe 883/04. Sodelovanje med ustanovami socialne varnosti glede finančnih zadev se je podrobneje določilo in bolje strukturiralo.

Komisija meni, da skupno stališče Sveta izboljšuje nekatere ukrepe iz njenega predloga. Zlasti natančno določa nekatera merila, kar omogoča, da se bodo nekateri ključni koncepti iz osnovne uredbe, kot sta določanje veljavne zakonodaje in napotitev delavcev, izvajali enotneje. To je napredek za vse zadevne akterje. Komisija ugotavlja tudi, da skupno stališče Sveta v veliki meri upošteva stališče Evropskega parlamenta.

Za Komisijo je kompromis, ki ga je glede najkočljivejših vprašanj dosegel Svet, začetek dinamičnega procesa, ki bo državam članicam omogočil uskladitev s stališčem Evropskega parlamenta. Komisija priznava vrednost tega procesa ter si ga bo prizadevala spremljati in k njemu prispevati.

Ne nazadnje je sprejetje uredbe pogoj za začetek uporabe Uredbe 883/04 leta 2010. Uredba 883/04 povečuje pravice socialne varnosti državljanov, ki uveljavljajo svojo pravico do prostega gibanja. Ko bo Uredba 883/04 veljavna, bo imela neposreden vpliv na vsakodnevno življenje milijonov državljanov EU.

Na podlagi navedenega Komisija v celoti podpira skupno stališče Sveta.

[1] Uredba Sveta (EGS) št. 574/72 z dne 21. marca 1972, ki določa postopek za izvajanje Uredbe (EGS) št. 1408/71 o uporabi sistemov socialne varnosti za zaposlene, samozaposlene osebe in njihove družinske člane, ki se gibljejo znotraj Skupnosti, UL L 74, 27.3.1972, str. 1.

[2] UL L 166, 30.4.2004, popravljena različica v UL L 200, 7.6.2004, str.1.